CELEX: C2007/117/38
Language: fi
Date: 2007-05-26 00:00:00
Title: Asia T-82/07: Kanne 14.3.2007 — Kliq (selvitystilassa) v. komissio

26.5.2007   
            
            
               FI
            
            
               Euroopan unionin virallinen lehti
            
            
               C 117/24
            
         Kanne 14.3.2007 — Kliq (selvitystilassa) v. komissio
   (Asia T-82/07)
   (2007/C 117/38)
   Oikeudenkäyntikieli: hollanti
   Asianosaiset
   
      Kantajat: asianajajat Jan Rudolf Maas ja Cornelis Van den Bergh, Kliq B.V:n (Apeldoorn, Alankomaat) konkurssipesän pesänhoitajien ominaisuudessa (edustajat: asianajajat G. van der Wal ja T. Boesman)
   
      Vastaaja: Euroopan yhteisöjen komissio
   Vaatimukset
   
               —
            
            
               komission päätös, jonka se on 19.7.2006 tehnyt asiassa C-30/2005, on kumottava
            
         
               —
            
            
               komissio on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Kantaja riitauttaa toimenpiteestä, jonka Alankomaat aikoo toteuttaa KG Holding NV:n hyväksi, 19.7.2006 tehdyn komission päätöksen 2006/939/EY (1).
   Mainittu tukitoimenpide koski rakenneuudistustukea, jonka Alankomaat aikoi myöntää KG Holding NV:lle muuntamalla aiemmin myönnetyn pelastamislainan ja sille kertyneen koron osakepääomaksi. Komissio totesi kanteen kohteena olevassa päätöksessä, ettei kyseinen rakenneuudistustuen muodossa toteutettava tukitoimenpide sovellu yhteismarkkinoille.
   Komissio määräsi myös, että Alankomaiden on perittävä KG Holding NV:ltä ja sen tytäryhtiöltä Kliq BV:ltä se osa tuesta, jonka KG Holding NV on pelastamislainana siirtänyt Kliq BV:lle ja joka on muunnettu osakepääomaksi, ja että Alankomaiden on ilmoitettava velkojana saatavansa KG Holding NV:ltä ja/tai Kliq Reïntegratielta konkurssipesän selvittäjälle konkurssimenettelyssä.
   Kantaja vetoaa kanteensa tueksi ensinnäkin siihen, että komissio on tehnyt virheen, kun se on esittänyt väitteen, joka koskee KG Holdingin omistamien Kliq BV:n osakkeiden täysimääräistä maksamista kuittaamalla kyseinen saatava sellaista lainasopimukseen perustuvaa saatavaa vastaan, joka KG Holdingilla on Kliq BV:ltä. Tämä ei kantajan mukaan sisältynyt 5.8.2005 tehtyyn päätökseen (2), jolla menettely aloitettiin. Tältä osin komissio on kantajan mukaan käyttänyt harkintavaltaansa väärin ja loukannut puolustautumisoikeuksia ja kantajien oikeutta tulla kuulluksi. Toiseksi komissio on virheellisesti katsonut, että Kliq BV:tä on pidettävä 9,25 miljoonan euron suuruisen valtiontuen saajana. Komissio on jättänyt arvioinnissaan virheellisesti ottamatta huomioon sen, että ”pelastamislainan muuntamista osakepääomaksi”, joka mainitaan kanteen kohteena olevan päätöksen 43-46 perustelukappaleessa, ei voida millään tavalla osoittaa Alankomaiden toimenpiteeksi eikä sitä näin ollen voida pitää EY 87 artiklan 1 kohdassa tarkoitettuna valtiontukena. Kun tosiseikat otetaan huomioon, komissio on tältä osin käyttänyt harkintavaltaansa väärin. Kantajan mukaan kanteen kohteena oleva päätös on näistä syistä oikeudellisesti ja/tai tosiseikkojen osalta virheellinen tai ainakin mahdoton ymmärtää ja/tai virheellinen tai perusteluiltaan puutteellinen ja ristiriidassa EY 87 artiklan ja/tai EY 253 artiklan kanssa.
   Kantaja väittää kolmanneksi, että komissio on tehnyt virheen, koska se on jättänyt osoittamatta, että väitetty tuki voisi vaikuttaa kielteisesti kilpailuun ja jäsenvaltioiden väliseen kauppaan. Kantaja toteaa joka tapauksessa, ettei komission tältä osin esittämiä lausumia ole perusteltu riittävästi.
   Neljänneksi komissio on kantajan mukaan virheellisesti määrännyt, että Alankomaiden on perittävä 9,25 miljoonan euron väitetty tuki takaisin KG Holdingilta ja Kliq BV:ltä. Koska KG Holding, Kliq Reïntegratie ja Kliq BV ovat menneet konkurssiin, väitetyn tuen takaisin perimisestä on tullut mahdotonta ja joka tapauksessa ainakin merkityksetöntä, koska saatavien periminen ilmoittamalla ne kyseisten yhtiöiden konkurssimenettelyssä on tarpeetonta ja joka tapauksessa täysin turhaa kilpailun vääristymien lopettamisen kannalta.
   Kantaja toteaa lopuksi, että komissio on virheellisesti määrännyt, että KG Holdingilta ja Kliq BV:ltä takaisin perittäville määrille on maksettava korkoja alkaen siitä, kun kyseisen tukimäärän eri osat asetettiin tuensaajien käyttöön, tuen todelliseen takaisinperintään asti. Kantajat väittävät, että tällainen vaatimus on ristiriidassa kansallisen konkurssilainsäädännön kanssa.
   
      (1)  EUVL L 366, s. 40.
   
      (2)  Valtiontuki N:o C 30/2005 (ex N 78/2004) — Rakenneuudistustuki KG Holding N.V.:lle — Kehotus huomautusten esittämiseen EY:n perustamissopimuksen 88 artiklan 2 kohdan mukaisesti (EUVL 2005, C 280, s. 2).